Jee sáá njia̱ꞌa rá tiñu yukuán, jee íyó ɨɨn viko ya̱ sáꞌá rá ñɨvɨ Israel. Jee kua̱ꞌa̱nꞌ Jesús nu̱u̱nꞌ ñuunꞌ Jerusalén.
Jee nu̱u̱nꞌ ñuunꞌ Jerusalén vá íyó ɨɨn pila nute ya̱ naní Betesda tu̱ꞌun hebreo. Jee káá pila vá yatin ɨɨn rá yuvéꞌí nu̱u̱nꞌ ki̱vɨ̱ꞌ rá ñɨvɨ ñuunꞌ Jerusalén naní‑i Yuvéꞌí Lanchi. Jee íyó ne̱ u̱ꞌu̱nꞌ yúvéꞌi pila vá.
Jee rá yúvéꞌi vá káá kue̱ꞌe̱ꞌ víꞌí rá ñɨvɨ kúꞌvíꞌ: rá kuáá, rá lénkó, jín rá ntu kúvi kantaꞌ, [jee káá ráa yukuán nétu ráa ya̱ ne̱yu̱ꞌ nu̱u̱nꞌ nuteñúꞌún iniꞌ pila vá.
Chi íyó sava íchí jee kíji nkuun ɨɨn najiáꞌáꞌ ííꞌ Ndiosíꞌ nu̱u̱nꞌ pila nute vá, jee síkántáꞌ‑a nute vá. Jee ñɨvɨ xíꞌnañúꞌún ka̱ꞌ ki̱vɨ̱ꞌ nu̱u̱nꞌ nute vá retú kántáꞌ‑a, jee nuvi ñɨvɨ vá nu̱u̱nꞌ na̱ni kue̱ꞌi̱ꞌ nóꞌo‑o.]
Jee yukuán káá ɨɨn te̱e ya̱ ya nkuvi o̱ko̱ꞌ xa̱ꞌu̱nꞌ u̱ni̱ꞌ (38) kui̱ya̱ꞌ ya̱ kúꞌvíꞌ‑i.
Jee sáá niniꞌ Jesús maa káá‑a, jee niniꞌ re̱ꞌ ya̱ ya nkuvi kue̱ꞌe̱ꞌ víꞌí kui̱ya̱ꞌ ya̱ kúꞌvíꞌ‑i jee nkachiꞌ re̱ꞌ nu̱u̱nꞌ‑u: ―¿Á kuíni nú nuvi nú? ―nkachiꞌ Jesús.
Jee nna̱xiníkó te̱e kúꞌvíꞌ vá: ―Tátáꞌ, ntu̱ví íyó né ɨɨn ya̱ chineí nuꞌuꞌ sikívɨ‑ɨ nuꞌuꞌ nu̱u̱nꞌ pila nute sáá kántáꞌ‑a, jee ni kua̱ꞌa̱nꞌ ni̱ꞌ xíꞌna ka̱ꞌ inka ñɨvɨ kívɨ nu̱u̱nꞌ nute nsú káꞌ nuꞌuꞌ ―nkachiꞌ re̱ꞌ.
Jee nkachiꞌ Jesús nu̱u̱nꞌ re̱ꞌ: ―Nako̱o, jee nakeꞌen nú tu̱nchi̱só nú, jee kaka ―nkachiꞌ Jesús.
Jee ntañúꞌún kuitɨꞌ kuísá nnuva̱ꞌa te̱e kúꞌvíꞌ vá, jee nna̱keꞌen re̱ꞌ tu̱nchi̱só re̱ꞌ, jee nka̱jiéꞌé re̱ꞌ jíka re̱ꞌ. Jee ki̱vɨ̱ꞌ nájiáví kúvi ki̱vɨ̱ꞌ yukuán.
Saájee rá te̱e kúñáꞌnú nu̱u̱nꞌ rá ñɨvɨ Israel nkachiꞌ ráa nu̱u̱nꞌ te̱e ya̱ nnuvi vá: ―Ki̱vɨ̱ꞌ nájiáví kúvi vitan, jee ntu yɨ́netuꞌ kuniso nú tu̱nchi̱só nú ―nkachiꞌ ráa.
Jee nna̱xiníkó re̱ꞌ nu̱u̱nꞌ ráa: ―Te̱e ya̱ nxi̱núvi nuꞌuꞌ, jee maáréꞌ nkachiꞌ nu̱u̱nꞌ ni̱ꞌ: “Nakeꞌen nú tu̱nchi̱só nú, jee kaka.”
Saájee ni̱ka̱tu̱ꞌún ráa maa: ―¿Né ɨɨn ví ya̱ nkachiꞌ nu̱u̱nꞌ nú: “Nakeꞌen nú tu̱nchi̱só nú, jee kaka”? ―nkachiꞌ ráa.
Jee te̱e ya̱ nnuvi vá, ntu̱ví jíníꞌ re̱ꞌ né ɨɨn ví‑i, chi nkene sɨ́ɨ́n Jesús nteñu rá ñɨvɨ kue̱ꞌe̱ꞌ ya̱ íñɨ́ yukuán.
Jee sáá njia̱ꞌa rá tiñu yukuán jee nna̱ketáꞌán Jesús re̱ꞌ chíkéꞌi iniꞌ veñu̱ꞌun káꞌnú, jee nkachiꞌ Jesús nu̱u̱nꞌ re̱ꞌ: ―Kune̱ꞌyá, chi ya̱ nnuvi va̱ꞌa nú. Jee koto sáꞌá nú ka̱ꞌ kua̱chi, sáva nkíji inka ka̱ꞌ tu̱nóꞌó manéátúꞌún kunoꞌo nú ―nkachiꞌ Jesús.
Jee kua̱ꞌa̱nꞌ te̱e vá, jee nkachiꞌ re̱ꞌ nu̱u̱nꞌ rá te̱e kúñáꞌnú nu̱u̱nꞌ ñɨvɨ Israel, ya̱ Jesús ví te̱e ya̱ nxi̱núvi‑i re̱ꞌ.